Document ID: 32014D0767

DEĊIŻJONI TAL-KUMMISSJONI
tat-23 ta' Lulju 2013
għajnuna mill-Istat SA.35062 (13/N-2) implimentata mill-Portugall għal Caixa Geral de Depósitos
(notifikata bid-dokument C(2013) 4801)
(It-test bl-Ingliż biss huwa awtentiku)
(Test b’relevanza għaż-ŻEE)
(2014/767/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu,
Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,
Wara li sejħet lill-Istati Membri u lill-partijiet interessati l-oħra biex jippreżentaw il-kummenti tagħhom skont dawk id-dispożizzjonijiet (1),
Billi:
1. PROĊEDURA
(1)
Fit-28 ta’ Ġunju 2012, ir-Repubblika Portugiża (“il-Portugall”) innotifikat il-miżuri ta’ rikapitalizzazzjoni lil Caixa Geral de Depósitos, S.A (“CGD” jew “il-bank”).
(2)
Fit-18 ta’ Lulju 2012, il-Kummissjoni adottat deċiżjoni fil-Każ SA.35062 (2012/NN) (“id-Deċiżjoni ta’ Salvataġġ”) (2) fejn awtorizzat ir-rikapitalizzazzjoni tas-CGD implimentata fid-29 ta’ Ġunju 2012 bħala għajnuna għas-salvataġġ.
(3)
Permezz ta’ posta elettronika tas-27 ta’ Settembru 2012 il-Portugall informa lill-Kummissjoni li l-għada Caixa Geral Finance Limited (“CGDF”), affiljat ta’ CGD, kien se jħallas dividendi lid-detenturi ta’ ishma preferuti perpetwi mhux kumulattivi.
(4)
Fit-28 ta’ Settembru 2012, CGDF ħallas id-dividendi.
(5)
Fit-18 ta’ Diċembru 2012, il-Kummissjoni adottat deċiżjoni fil-Każ SA.35062 (12/NN) (“id-Deċiżjoni tal-Ftuħ”) (3) fejn tat bidu għall-proċedura ta’ investigazzjoni formali għall-użu ħażin ta’ għajnuna għas-salvataġġ skont l-Artikolu 16 tar-Regolament tal-Kunsill (KE) Nru 659/1999 tat-22 ta’ Marzu 1999 li jistabbilixxi regoli dettaljati għall-applikazzjoni tal-Artikolu 108 dwar il-Funzjonament tal-Unjoni Ewropea (4).
(6)
Permezz tal-pubblikazzjoni ta’ din id-deċiżjoni l-Kummissjoni stiednet lill-partijiet interessati biex jikkummentaw dwar il-konklużjoni preliminari tagħha li l-ħlas tad-dividendi kien jikkostitwixxi ksur tat-termini tad-Deċiżjoni ta’ Salvataġġ, iżda ma rċeviet l-ebda kummenti relatati.
(7)
Għal raġunijiet ta’ urġenza l-Portugall eċċezzjonalment jaċċetta li d-deċiżjoni attwali tiġi adottata fil-lingwa Ingliża.
2. DESKRIZZJONI
2.1. Il-benefiċjarju
(8)
Is-CGD huwa grupp bankarju interament proprjetà tal-Portugall. Fil-31 ta’ Diċembru 2012 l-assi netti totali tiegħu (fuq il-bażi ta’ perimetru kontabbli) (5) kienu jammontaw għal EUR 116,9 biljun u fil-31 ta’ Diċembru 2012 il-ktieb tas-self nett totali kien jammonta għal EUR 74,7 biljun. L-attivitajiet tal-bank jinkludu, fost oħrajn, servizzi bankarji kummerċjali mifruxa mal-pajjiż u internazzjonali (notevolment, fi Spanja, l-Afrika Lużofona, il-Makaw u l-Brażil), servizzi bankarji ta’ investiment, immaniġġjar ta’ assi, negozju ta’ kreditu speċjalizzat, u attivitajiet ta’ assigurazzjoni.
(9)
Fl-2012, il-grupp CGD kellu pożizzjoni ewlenija f’ħafna mill-oqsma tan-negozju li fihom kien jopera fis-suq domestiku Portugiż (b’mod partikolari, self u avvanzi lill-klijenti, depożiti tal-klijenti, assigurazzjoni, kiri, servizzi bankarji ta’ investiment u immaniġġjar ta’ assi).
Tabella 1
Iċ-ċifri finanzjarji ewlenin tas-CGD (ibbażati fuq perimetri kontabbli)
31.12.2012
Assi totali (biljuni ta’ EUR)
116,9
Self lill-klijenti (biljuni ta’ EUR)
74,7
Depożiti fil-livell tal-konsumatur (biljuni ta’ EUR) (*)
71,4
Fondi totali għall-operaturi (biljuni ta’ EUR) (**)
35,2
Impjegati, Grupp totali
23 028
Numru ta’ fergħat, Grupp totali
1 293
Sehem tas-Suq Nazzjonali f’depożiti
28,1 %
Sehem tas-Suq Nazzjonali f’self
21,3 %
2.2. L-avvenimenti li wasslu għall-miżuri ta’ għajnuna
(10)
Mill-bidu tal-kriżi sovrana, is-CGD esperjenza diffikultajiet fl-aċċess għas-swieq tal-operaturi. Id-diffikultajiet bdew fl-aċċess għas-swieq kapitali fuq terminu medju u twil u progressivament ġew estiżi għas-swieq monetarji fuq terminu qasir.
(11)
B’riżultat ta’ dan, is-CGD kellu jnaqqas id-dipendenza tiegħu fuq il-finanzjament għall-operaturi u fl-ewwel kwart tal-2010 attiva l-pjan kontinġenti tiegħu ta’ likwidità, u sussegwentement ipprova a) isib sorsi alternattivi ta’ finanzjament, prinċipalment permezz ta’ finanzjament kollateralizzat; b) iżid il-pool ta’ kollateral eliġibbli li jkun aċċettabbli għall-BĊE; c) ibigħ assi mhux strateġiċi; u d) jippreżenta l-kredenzjali kreditizji proprji lill-investituri u lill-kontropartijiet.
(12)
Bil-Pjan ta’ Assistenza Ekonomika u Finanzjarja li ġie miftiehem bejn il-Portugall, il-Kummissjoni, il-BĊE u l-FMI, is-CGD intalab jippreżenta Pjan ta’ Finanzjament u ta’ Kapital (“FCP”) għall-perjodu 2011-2015 li kellu jiġi rivedut kull tliet xhur. L-ewwel verżjoni tal-FCP ġiet ippreżentata fis-26 ta’ Lulju 2011 u kienet soġġetta għal reviżjonijiet.
(13)
Fir-rigward ta’ solvenza, fil-31 ta’ Diċembru 2011 il-proporzjon Ewlieni tal-Grad 1 (“CT1”) tas-CGD, ikkalkolat skont ir-regoli ta’ Basel II, kien ta’ 9,48 %. L-għan tal-FCP kien li, fost oħrajn, sal-31 ta’ Diċembru 2012 jinkiseb proporzjon CT1 ta’ 10 % skont ir-regoli ta’ Basel II, f’konformità mar-rekwiżiti tal-Memorandum ta’ Qbil (“l-MtQ”) iffirmat bejn il-Gvern Portugiż, fuq naħa waħda, u l-FMI, il-Kummissjoni u l-BĊE. Wara rakkomandazzjoni tal-Awtorità Bankarja Ewropea (“ABE”), l-FCP ġie aġġornat fir-rigward tal-livell ta’ kapital li kellu jinżamm mit-30 ta’ Ġunju 2012 ‘il quddiem, biex jiġu sodisfatti l-ħtiġijiet ta’ kapital ikkalkulati fuq il-bażi tal-ammont ta’ dejn sovran u muniċipali lokali miżmum mill-bank (“bafer sovran”) u l-ħtieġa ta’ kapital b’riżultat ta’ eżerċizzju ta’ test tal-istress li kien sar mill-ABE (“ir-rekwiżiti tal-ABE”).
(14)
Skont il-verżjoni tal-FCP ta’ Mejju 2012, u wara r-rakkomandazzjoni tal-ABE, ġiet identifikata l-ħtieġa li l-kapital tiegħu jiżdied b’EUR 1,650 biljun.
2.3. Il-miżuri ta’ għajnuna
(15)
Il-miżuri ta’ rikapitalizzazzjoni li saru mill-Portugall bħala l-uniku azzjonist tas-CGD kienu jikkonsistu
(i)
fis-sottoskrizzjoni ta’ ishma ordinarji li kienu għadhom kemm inħarġu (“iż-żieda kapitali”) fl-ammont ta’ EUR 750 miljun u
(ii)
fis-sottoskrizzjoni ta’ strumenti konvertibbli (“CoCos”) li nħarġu mis-CGD f’ammont ta’ EUR 900 miljun li skont ir-rekwiżiti tal-ABE huma eliġibbli għall-finijiet ta’ solvenza bħala CT1.
(16)
Deskrizzjoni dettaljata tal-miżuri ta’ għajnuna hija pprovduta fil-premessi minn 12 sa 25 tad-Deċiżjoni ta’ Salvataġġ.
2.4. Il-proċedura ta’ investigazzjoni formali dwar l-użu ħażin tal-għajnuna
(17)
Kif stabbilit fil-premessa 31 tad-Deċiżjoni ta’ Salvataġġ, il-Portugall impenja ruħu li jiżgura li s-CGD (bħala grupp) japplika restrizzjonijiet ta’ mġieba ekwivalenti għal dawk li japplikaw għall-banek li qed jiġu rikapitalizzati taħt l-Iskema l-Ġdida ta’ Rikapitalizzazzjoni għall-Istituzzjonijiet ta’ Kreditu fil-Portugall (6), inkluż, fost oħrajn:
-
projbizzjoni fuq id-dividendi;
-
projbizzjoni fuq il-pagamenti ta’ kupuni u ta’ imgħax fuq strumenti ibridi u dejn subordinat li mhumiex miżmuma mill-Portugall u fejn ma jkun hemm l-ebda obbligu legali biex dak il-ħlas isir.
(18)
Fit-28 ta’ Settembru 2012, is-CGDF, affiljat tas-CGD, ħallas, mingħajr l-awtorizzazzjoni tal-Kummissjoni, dividendi fuq ishma preferuti perpetwi mhux kumulattivi fl-ammont ta’ EUR 405 415. Dak l-ammont jikkorrispondi għal 0,025 % tal-kapital li kien ġie injettat fid-29 ta’ Ġunju 2012.
(19)
Fid-Deċiżjoni ta’ Ftuħ il-Kummissjoni preliminarjament qieset li l-ħlasijiet tad-dividendi li saru mis-CGDF fit-28 ta’ Settembru 2012 jaqgħu taħt il-projbizzjoni fuq id-dividendi li kienet tapplika għas-CGD skont id-Deċiżjoni ta’ Salvataġġ u li l-ħlas tad-dividendi kien jikkostitwixxi użu ħażin tal-għajnuna għas-salvataġġ li kienet ingħatat.
3. IR-RISTRUTTURAR TAS-CGD
(20)
Is-CGD ippreżenta pjan ta’ ristrutturar li fih erba’ elementi ewlenin:
-
Diżingranaġġ tal-karta tal-bilanċi tal-grupp CGD permezz tal-bejgħ tal-fergħa ta’ assigurazzjoni u l-assi mhux strateġiċi li jifdal kif ukoll billi l-assi mhux prinċipali jiġu eżawsti;
-
żieda fl-effiċjenza operattiva tiegħu;
-
ir-ristrutturar tal-operazzjonijiet tas-CGD fi Spanja;
-
il-ħlas lura ta’ EUR 900 miljun ta’ CoCos matul il-perjodu ta’ ristrutturar.
Diżingranaġġ
(21)
Is-CGD kien diġà għamel sforzi biex iwettaq diżingranaġġ tal-karta tal-bilanċi tiegħu qabel iż-żieda fil-kapital f’Ġunju 2012. Minn Diċembru 2010 sa Ġunju 2012 il-bank naqqas il-karta tal-bilanċi tiegħu b’madwar EUR 8,2 biljun (perimetru kontabbli).
(22)
Il-pjan ta’ ristrutturar jistabbilixxi sforzi addizzjonali ta’ diżingranaġġ. Jipprevedi l-bejgħ tal-fergħa ta’ assigurazzjoni, Caixa Seguros, u ta’ ishma mhux strateġiċi oħra kif ukoll jiġu eżawsti l-assi mhux prinċipali biex is-CGD ikun jista’ jiffoka aħjar fuq l-operazzjonijiet bankarji ewlenin tiegħu fil-livell tal-konsumatur, u jirrilaxxa fondi li sussegwentement isaħħu l-kapital ċentrali tal-bank. Is-CGD għandu l-għan li jkompli jiddiżingrana l-karta tal-bilanċi tal-grupp b’EUR [10-20] biljun ta’ assi mhux prinċipali, li - meta mqabbla mal-karta tal-bilanċi konsolidata f’Diċembru 2012 (fuq il-bażi ta’ perimetri kontabbli) - isarraf fi tnaqqis ta’ [10-20] %. Il-bejgħ tan-negozju ta’ assigurazzjoni huwa element importanti tal-eżerċizzju ta’ diżingranaġġ, li jikkontribwixxi madwar EUR […] (***) biljun għat-tnaqqis. Il-bejgħ tal-ishma mhux strateġiċi li jifdal jikkontribwixxi EUR [0-5] biljun, il-ħlas lura tad-dejn tal-ex Banco Português de Negócios (“BPN”) EUR [0-5] biljun, u t-tnaqqis (run-off) tal-kreditu mhux prinċipali fi Spanja EUR [0-5] biljun. Barra minn hekk, sal-aħħar tal-2017 jiġu eżawsti madwar żewġ terzi tal-portafoll mhux prinċipali (EUR [10-20] biljun), filwaqt li l-bqija tal-portafoll mhux prinċipali jiġi abbattut wara l-2017.
(23)
Caixa Seguros huwa l-mexxej tas-suq fil-Portugall u f’Diċembru 2012 s-sehem totali tiegħu tas-suq kien ta’ 31 % f’assigurazzjoni tal-ħajja u ta’ 26 % f’assigurazzjoni mhux tal-ħajja rispettivament, inkluża entità multiline tal-assigurazzjoni għan-negozju tal-ħajja u mhux tal-ħajja kif ukoll entitajiet ta’ assigurazzjoni speċjalizzata b’mod partikulari għall-assigurazzjonijiet tas-saħħa u tal-karozzi. Fil-31 ta’ Diċembru 2012, Caixa Seguros kien jirrappreżenta 9,2 % tal-assi netti konsolidati tas-CGD u ġġenera dħul nett attribwibbli lill-azzjonisti tas-CGD ta’ EUR 89,7 miljun, fuq il-bażi ta’ volum ta’ primjums diretti tal-assigurazzjoni li fl-2012 kienu jammontaw għal EUR 3 195 miljun.
(24)
Is-CGD jirristruttura lil Caixa Seguros biex titjieb il-kummerċjabbiltà tiegħu u jiġi faċilitat il-proċess tal-bejgħ. CGD jista’ […]. Is-CGD jista’ […].Il-proċess tal-bejgħ jippermetti l-kombinazzjonijiet kollha possibbli li jistgħu jvarjaw minn […]. Il-pjan ta’ ristrutturar tas-CGD jassumi li […].
(25)
Is-CGD ibigħ ukoll l-ishma kollha mhux strateġiċi tiegħu li jifdal miżmuma f’korporazzjonijiet Portugiżi kwotati sal-[…], u b’hekk jiddiżingrana l-karta tal-bilanċi tiegħu b’madwar EUR [200-250] miljun addizzjonali. Is-CGD diġà biegħ il-maġġoranza tal-ishma mhux strateġiċi tiegħu, li ġġeneraw dħul ta’ madwar EUR 450 miljun.
(26)
Barra minn hekk is-CGD qed jippjana li gradwalment inaqqas il-portafoll ta’ assi b’riżultat ta’ dejn mill-fallut Banco Português de Negócios (“BPN”) (7) li għandu valur nominali ta’ EUR [0-5] biljun u valur net tal-assi ta’ madwar EUR [0-5] biljun. Skont l-iskema relatata ta’ ħlas lura, sal-aħħar tal-2017 il-valur tal-assi netti għandu jitnaqqas b’[40-50] % għal EUR [0-5] biljun.
(27)
Fl-aħħar nett, is-CGD inaqqas il-portafoll ta’ kreditu mhux prinċipali li kien oriġina mill-operazzjonijiet bankarji fil-livell tal-konsumatur u għall-operaturi fi Spanja. Dan il-portafoll jammonta għal madwar EUR [0-5] biljun.
Effiċjenza operattiva
(28)
It-tieni element ewlieni fil-pjan ta’ ristrutturar huwa żieda fl-effiċjenza operattiva tal-bank. Fl-2011 u fl-2012 is-CGD kien diġà ħa miżuri biex jottimizza l-bażi tal-ispejjeż tiegħu u, meta mqabbla ma’ dejta finanzjarja qabel il-kriżi, naqqas kemm il-kost lavorattiv u l-ispejjeż tal-bejgħ, ġenerali u amministrattivi tal-operazzjonijiet domestiċi tiegħu.
(29)
Is-CGD ikompli dan l-isforz ta’ ottimizzazzjoni billi jkompli jnaqqas l-ispejjeż operattivi matul il-perjodu ta’ ristrutturar. Tnaqqis fil-forza tax-xogħol tal-bank u l-innegozjar mill-ġdid tas-servizzi kuntrattati huma l-lievi ewlenin biex jinkiseb iffrankar addizzjonali. Skont il-pjan ta’ ristrutturar, matul il-perjodu ta’ ristrutturar is-CGD ikompli jnaqqas il-kost lavorattiv tiegħu, b’mira ta’ tnaqqis ta’ [5-10] % u jipproġetta EUR [500-550] miljun f’kost lavorattiv minn Diċembru 2013 u ta’ EUR [450-500] miljun minn Diċembru 2017. F’termini tal-forza tax-xogħol, l-għadd ta’ impjegati fil-Portugall jiġi mnaqqas b’[5-10] %. Waqt li f’Diċembru 2012 kien hemm 9 401 impjegat jaħdmu għall-attivitajiet bankarji fil-livell tal-konsumatur sa Diċembru 2017 is-CGD biħsiebu jnaqqas dak l-ammont għal [8 500-9 000].
(30)
Iż-żieda fl-effiċjenza operattiva tas-CGD tkompli tintlaħaq permezz ta’ ottimizzazzjoni tan-netwerk tal-fergħat, bi tnaqqis ta’ [5-10] % fin-netwerk tal-fergħat domestiċi minn 840 fergħa f’Ġunju 2012 għal [750-800] fergħa sa […]. L-għeluq ta’ [70-80] fergħa fil-Portugall minn Ġunju 2012 sa […] jifforma parti minn proċess ta’ ottimizzazzjoni perjodika sabiex l-impronta domestika tas-CGD fil-livell tal-konsumatur tiġi rivalutata u razzjonalizzata u hija mistennija twassal għal iffrankar ta’ EUR [0-5] miljun fis-sena. Diġà ngħalqu 58 fergħa jew attwalment qegħdin fil-proċess li jingħalqu, l-[10-20] fergħa li għad fadal jingħalqu qabel […].
(31)
Fl-aħħar nett, l-effiċjenza operattiva tas-CGD titjieb billi jiżdied id-dħul mis-servizzi u l-kummissjonijiet, li fl-2012 ikkontribwixxa madwar 25 % għall-introjtu operatorju nett totali, filwaqt li s-sehem rilevanti fis-settur bankarju Portugiż kien bħala medja ta’ 29 %. Is-CGD jintroduċi strutturi ġodda ta’ tariffi sabiex is-sorsi tad-dħul tiegħu jiġu allinjati aħjar ma’ dawk tal-pari tiegħu.
Ristrutturar tal-operazzjonijiet Spanjoli
(32)
It-tielet element ewlieni tal-pjan ta’ ristrutturar jittratta r-ristrutturar tal-operazzjonijiet bankarji fi Spanja. Filwaqt li b’mod ġenerali attwalment l-operazzjonijiet internazzjonali tas-CGD għandhom prestazzjoni ħafna aħjar minn dik tal-operazzjonijiet domestiċi u jagħtu kontribut importanti lill-prestazzjoni globali tal-bank, l-operazzjonijiet tas-CGD fi Spanja jagħmlu t-telf. Is-CGD beda l-operazzjonijiet fil-livell tal-konsumatur tiegħu fi Spanja fl-1991 bl-akkwist tal-Banco de Extremadura u Chase Manhattan España, u mbagħad il-Banco Simeón fl-1995. Attwalment dawn l-attivitajiet bankarji fil-livell tal-konsumatur joperaw fi Spanja bħala sussidjarja tas-CGD bl-isem Banco Caixa Geral (“BCG”). Fl-2007, is-CGD beda wkoll operazzjonijiet bankarji għall-operaturi li kienu jsiru f’fergħa li s-CGD kien stabbilixxa fi Spanja u li kienet tiffoka fuq proġetti ta’ proprjetà immobbli, finanzjament ta’ proġetti relatati u self sindikat. Filwaqt li matul l-aħħar 10 snin l-operazzjonijiet tas-CGD fil-livell tal-konsumatur fi Spanja bilkemm irnexxielhom jilħqu punt ta’ ekwilibriju, is-sitwazzjoni kienet agħar fir-rigward tal-operazzjonijiet għall-operaturi. L-operazzjonijiet għall-operaturi, li nbdew eżatt qabel il-kriżi finanzjarja, għandhom prestazzjoni passata fqira ħafna u f’perjodu relattivament qasir ta’ żmien żiedu telf sinifikanti li sa Diċembru 2012 kien jammonta għal madwar EUR 250 miljun. L-operazzjonijiet għall-operaturi jitwaqqfu kompletament, u […].
(33)
Madankollu, is-CGD iqis lil Spanja bħala suq ewlieni u għandu l-għan li jibqa’ preżenti fih, b’mod partikolari biex jappoġġa n-negozju ta’ esportazzjoni tal-intrapriżi żgħar u ta’ daqs medju (“SMEs”) Portugiżi. Għalhekk l-operazzjonijiet bankarji fil-livell tal-konsumatur fi Spanja jitkomplew, għalkemm fuq skala ferm iżgħar. Biex l-operazzjoni terġa’ tinġieb lura għall-profittabilità l-għadd ta’ fergħat jitnaqqas b’[47-52] %, tnaqqis minn 209 fergħat f’Ġunju 2012 għal [100-110] fergħa minn […]. Iċ-ċifra tal-operazzjonijiet fi Spanja titnaqqas b’[46-49] %, minn 974 impjegat f’Ġunju 2012 għal [500-523] impjegat minn […].
(34)
F’termini ta’ kopertura ġeografika, il-BCG jiffoka l-operazzjonijiet bankarji tiegħu fil-livell tal-konsumatur fuq ir-reġjuni ta’ Galicia, Castilla y León, Asturias u Extremadura, iżomm biss preżenza mnaqqsa fiċ-ċentri għall-kummerċ transfruntiera ewlenin (Madrid u Catalunya) u jżomm preżenza limitata ħafna, b’[0-5] fergħat f’kull reġjun, f’dawk iż-żoni li għandhom relazzjonijiet transfruntiera rilevanti u li jservu bħala sors rilevanti ta’ finanzjament għall-operazzjonijiet Spanjoli, jiġifieri País Vasco, Andalucía, Aragón u Valenzja.
Il-ħlas lura tal-Cocos
(35)
Ir-raba’ element ewlieni tal-pjan ta’ ristrutturar, il-ħlas lura tad-EUR 900 miljun ta’ CoCos matul il-perjodu ta’ ristrutturar, għandu l-għan li jnaqqas l-ispejjeż medji ta’ finanzjament tas-CGD. Id-diżingranaġġ tal-karta tal-bilanċi u ż-żieda tal-profittabilità operattiva għandhom jippermettu lis-CGD li tifdi l-CoCos. B’mod partikolari, il-bejgħ tal-fergħa tal-assigurazzjoni għandu jillibera l-kapital regolatorju, u b’hekk jippermetti ħlas lura kmieni.
(36)
Biex jiġu bilanċjati l-għanijiet li min-naħa waħda jitnaqqsu l-ispejjeż medji ta’ finanzjament u min-naħa l-oħra jinżamm bafer kapitali suffiċjenti, il-pjan ta’ ristrutturar jistabbilixxi li fis-sena fiskali 2014 is-CGD juża [50-60] % tal-kapital eċċessiv tiegħu (jiġifieri l-kapital ogħla mir-rekwiżit minimu ta’ kapital applikabbli taħt il-liġi Ewropea u Portugiża (inklużi l-pilastri 1 u 2) flimkien ma’ bafer kapitali ta’[100-150] punt bażi) għall-ħlas lura tal-CoCos. Fis-snin fiskali 2015 u, jekk meħtieġ, fis-snin ta’ wara s-CGD juża [90-100] % tal-kapital eċċessiv tiegħu għall-ħlas lura tal-CoCos.
(37)
It-Tabella 2 tippreżenta l-projezzjonijiet finanzjarji ewlenin, ibbażati fuq perimetri kontabbli, li jinsabu fil-pjan ta’ ristrutturar għas-CGD:
Tabella 2
Iċ-ċifri finanzjarji ewlenin tas-CGD għall-2011 - 2017
P&L
2011
2012
2013
2014
2015
2016
2017
Rata tal-evoluzzjoni 2012-2017 (%)
Prinċipali
Total
Prinċipali
Total
Prinċipali
Total
Prinċipali
Total
Prinċipali
Total
Prinċipali
Total
Prinċipali
Total
Prinċipali
Total
Profitt qabel it-taxxa
-90
- 545
- 303
- 367
(…)
(…)
(…)
(…)
(…)
(…)
(…)
(…)
(…)
(…)
[…]
[…]
Proporzjon tal-ispiża mad-dħul
57 %
54 %
52 %
52 %
[70-80] %
[60-70] %
[60-70] %
[60-70] %
[40-50] %
[40-50] %
[40-50] %
[40-50] %
[40-50] %
[40-50] %
- [20-30]
- [20-30]
Impjegati
17 502
23 205
17 296
23 028
[1 000 -20 000 ]
[1 000 -20 000 ]
[1 000 -20 000 ]
[1 000 -20 000 ]
[1 000 -20 000 ]
[1 000 -20 000 ]
[1 000 -20 000 ]
[1 000 -20 000 ]
[1 000 -20 000 ]
[1 000 -20 000 ]
[0-5]
- [20-30]
Ferqħa
1 344
1 344
1 293
1 293
[1 000 -1 500 ]
[1 000 -1 500 ]
[1 000 -1 500 ]
[1 000 -1 500 ]
[1 000 -1 500 ]
[1 000 -1 500 ]
[1 000 -1 500 ]
[1 000 -1 500 ]
[1 000 -1 500 ]
[1 000 -1 500 ]
- [0-5]
- [0-5]
Redditu fuq ishma
-2,5 %
-7,4 %
-5,5 %
-6,3 %
[…] %
[…] %
[…] %
[…] %
[…] %
[…] %
[…] %
[…] %
[…] %
[…] %
[…]
[…]
Karta tal-bilanċ
2011
2012
2015
2017
Rata tal-evoluzzjoni 2012-2017 (%)
Assi
Total
Prinċipali
Mhux-Prinċipali
Total
Prinċipali
Mhux-Prinċipali
Total
Prinċipali
Mhux-Prinċipali
Total
Prinċipali
Mhux-Prinċipali
Total
Prinċipali
Mhux-Prinċipali
Self lill-klijenti (nett)
78 248
75 095
3 153
74 713
71 338
3 375
[70 000 -75 000 ]
[65 000 -70 000 ]
[1 500 -2 000 ]
[70 000 -75 000 ]
[70 000 -75 000 ]
[1 000 -1 500 ]
- [0-5] %
- [0-5]
- [60-70]
Self inproduttiv
4 800
4 727
72
6 551
6 427
124
[10 000 -15 000 ]
[9 500 -10 000 ]
[400-450]
[10 000 -15 000 ]
[10 000 -15 000 ]
[500-550]
[60-70] %
[60-70]
[300-350]
Assi totali
120 642
103 262
17 380
116 857
100 333
16 523
[100 000 -150 000 ]
[95 000 -100 000 ]
[8 500 -9 000 ]
[100 000 -150 000 ]
[100 000 -150 000 ]
[5 000 -10 000 ]
- [5-10] %
[0-5]
- [60-70]
Ass imwieżen qħar-riskju
69 021
66 207
2 813
68 315
65 963
2 352
[65 000 -70 000 ]
[60 000 -65 000 ]
[1 000 -1 500 ]
[65 000 -70 000 ]
[65 000 -70 000 ]
[1 000 -1 500 ]
[0-5] %
[0-5]
- [50-60]
Obbligi
2011
2012
2015
2017
Rata tal-evoluzzjoni 2012-2017 (%)
Total
Prinċipali
Mhux-Prinċipali
Total
Prinċipali
Mhux-Prinċipali
Total
Prinċipali
Mhux-Prinċipali
Total
Prinċipali
Mhux-Prinċipali
Total
Prinċipali
Mhux-Prinċipali
Bank Ċentrali
9 013
9 013
0
10 300
10 300
0
[5 000 -10 000 ]
[5 000 -10 000 ]
[0-5]
[2 000 -2 500 ]
[2 000 -2 500 ]
[0-5]
- [70-80] %
- [70-80]
-
Obbligi lill-klijenti
70 587
64 030
6 557
71 404
65 545
5 859
[70 000 -75 000 ]
[65 000 -70 000 ]
[3 500 -4 000 ]
[75 000 -80 000 ]
[70 000 -75 000 ]
[1 500 -2 000 ]
[5-10] %
[10-20]
- [70-80]
Obbligi totali
120 642
114 085
6 557
116 857
110 997
5 859
[100 000 -150 000 ]
[100 000 -150 000 ]
[3 500 -4 000 ]
[100 000 -150 000 ]
[100 000 -150 000 ]
[1 500 -2 000 ]
- [5-10] %
- [0-5]
- [70-80]
Proporzjon bejn self u depożiti
122 %
117 %
n.a.
114 %
109 %
n.a.
[100-150] %
[100-150] %
n.a.
[90-100] %
[90-100] %
n.a.
- [10-20] %
- [10-20]
Awtorità Bankarja Ewropea CT1
n.a.
n.a.
n.a.
9,5 %
9,6 %
9,5 %
[5-10] %
[10-20] %
[5-10] %
[10-20] %
[10-20] %
[5-10] %
[10-20] %
[10-20]
[0-5]
4. IL-POŻIZZJONI TAL-AWTORITAJIET PORTUĠIŻI
4.1. Il-pożizzjoni tal-awtoritajiet Portugiżi dwar il-pjan ta’ ristrutturar
(38)
Il-Portugall iqis iż-żieda kapitali bħala għajnuna mill-Istat, b’mod partikolari fid-dawl taċ-ċirkostanzi attwali tas-suq u tal-fatt li ż-żieda kapitali twettqet simultanjament mas-sottoskrizzjoni tal-CoCos.
(39)
Il-Portugall jirrikonoxxi li s-sottoskrizzjoni tal-CoCos tikkostitwixxi għajnuna mill-Istat, fid-dawl tal-fatt li t-termini tas-sottoskrizzjoni tagħhom ġew allinjati ma’ dawk previsti fl-Iskema l-Ġdida ta’ Rikapitalizzazzjoni li tikkostitwixxi għajnuna mill-Istat (8).
(40)
Il-Portugall isostni li s-CGD għandu importanza sistemika fis-sistema finanzjarja Portugiża, li l-miżuri kienu meħtieġa sabiex il-kapital tas-CGD jinġieb f’konformità mal-ħtiġijiet ta’ kapital kif stabbilit fil-valutazzjoni tal-Bank Ċentrali Portugiż, il-Banco de Portugal (“BdP”) u t-Trojka u li t-termini u l-kundizzjonijiet tal-miżuri ta’ għajnuna, flimkien mat-termini u l-kundizzjonijiet stabbiliti fl-impenji għar-ristrutturar tas-CGD, fihom firxa biżżejjed ta’ salvagwardji kontra l-possibilità ta’ abbużi u tfixkil tal-kompetizzjoni.
4.2. Il-pożizzjoni tal-awtoritajiet Portugiżi dwar il-proċedura dwar l-użu ħażin tal-għajnuna
(41)
Il-Portugall iqis li l-ħlasijiet li saru lid-detenturi tal-ishma preferuti perpetwi mhux kumulattivi mhumiex dividendi iżda pagamenti ta’ kupuni li jistgħu jitħallsu jekk ikun hemm obbligu legali biex dan isir.
(42)
Il-Portugall jiddikjara li skont it-termini sottostanti tal-ishma preferuti perpetwi mhux kumulattivi, jekk id-dividendi ma jitħallsux dan jimpedixxi lill-bank milli jerġa’ jixtri jew jifdi obbligi ta’ parità jew obbligi subordinati sa wara r-raba’ konsekuttiv wara d-data tal-ħlas tad-dividendi li fiha d-dividend ikun tħallas b’mod sħiħ. Il-Portugall iqis li x-xiri mill-ġdid tal-CoCos, li għalihom irċieva impenn espliċitu mis-CGD, jikkostitwixxi tali x-xiri mill-ġdid ta’ obbligi ta’ parità jew obbligi subordinati.
(43)
Il-Portugall jikkonferma li kien ta l-kunsens tiegħu biex id-dividendi jitħallsu fid-dawl tas-suppożizzjonijiet tiegħu li jekk ma jħallashomx kien jagħmilha impossibbli biex is-CGD jerġa’ jixtri lura l-CoCos matul it-12-il xahar ta’ wara, u jekk matul il-perjodu ta’ investiment pubbliku ta’ ħames snin ma jkunu tħallsu l-ebda dividendi, is-CGD ma jkunx jista’ jerġa’ jixtri lura l-CoCos mingħajr ma jkun qed jikser l-obbligi kuntrattwali tiegħu. Mill-perspettiva tal-Portugall, dan id-dewmien kien inkompatibbli mal-obbligu imperattiv li jiġi minimizzat l-ammont u t-tul tal-għajnuna mill-Istat lis-CGD. Għalhekk, il-Portugall iqis li dawk iċ-ċirkostanzi de facto għamlu l-ħlas tad-dividendi legalment vinkolanti.
4.3. Impenji tal-awtoritajiet Portugiżi
(44)
Il-Portugall daħal għal għadd ta’ impenji relatati mal-implimentazzjoni tal-pjan ta’ ristrutturar (“Impenji”) li huma annessi ma’ din id-Deċiżjoni.
(45)
Barra minn hekk, biex jiġi żgurat li d-diversi impenji jiġu implimentati kif jixraq, l-awtoritajiet Portugiżi ntrabtu li jaħtru fiduċjarju tal-monitoraġġ (“il-Fiduċjarju tal-Monitoraġġ”) biex jimmonitorja l-impenji kollha li ttieħdu mill-awtoritajiet Portugiżi u s-CGD lejn il-Kummissjoni.
5. VALUTAZZJONI
5.1. L-eżistenza tal-Għajnuna mill-Istat
(46)
Skont l-Artikolu 107(1) tat-Trattat, kull għajnuna, f’kullforma, li tingħata minn Stat Membru jew permezz ta’ riżorsi tal-Istat, li twassal għal tfixkil jew thedded it-tfixkil tal-kompetizzjoni billi tiffavorixxi ċerti impriżi jew il-produzzjoni ta’ ċerti oġġetti għandha, safejn taffettwa l-kummerċ bejn l-Istati Membri, tkun inkompatibbli mas-suq intern.
(47)
Il-kwalifkazzjoni ta’ miżura bħala għajnuna mill-Istat teħtieġ li jkunu rispettati l-kundizzjonijiet li ġejjin b’mod kumulattiv: a) il-miżura trid tkun iffinanzjata permezz ta’ riżorsi tal-Istat; b) trid tagħti vantaġġ selettiv li jista’ jwassal biex jiffavorixxi ċerti impriżi jew il-produzzjoni ta’ ċerti oġġetti; c) il-miżura trid twassal għal tfixkil tal-kompetizzjoni jew thedded li tfixkilha u jkollha l-potenzjali li taffettwa l-kummerċ bejn l-Istati Membri.
(48)
Il-Kummissjoni diġà sabet, għar-raġunijiet stabbiliti fil-premessi minn (33) sa (42) tad-Deċiżjoni ta’ Salvataġġ, li l-miżuri jikkostitwixxu għajnuna mill-Istat skont it-tifsira tal-Artikolu 107(1) tat-Trattat. Il-miżuri ta’ rikapitalizzazzjoni, li jikkonsistu mis-sottoskrizzjoni ta’ ishma ordinarji ġodda fl-ammont ta’ EUR 750 miljun u s-sottoskrizzjoni ta’ CoCos fl-ammont ta’ EUR 900 miljun, kienu provduti mill-Portugall u għalhekk jinvolvu riżorsi tal-Istat. Il-miżuri taw vantaġġ selettiv lis-CGD, li ppermettewlu jżid il-kapital tiegħu b’kondizzjonijiet aktar favorevoli milli setgħu jinstabu fis-suq. Is-CGD huwa bank attiv internazzjonalment, jikkompeti ma’ banek oħra fil-Portugall u f’pajjiżi oħra. Għalhekk, il-vantaġġ għalih hu li jista’ jwettaq il-kummerċ intra-Unjoni u jfixkel il-kompetizzjoni.
5.2. Il-kompatibbiltà tal-għajnuna mas-suq intern
(49)
Fir-rigward tal-kompatibbiltà tal-għajnuna provduta lis-CGD, il-Kummissjoni għandha tistabbilixxi, l-ewwel nett, jekk l-għajnuna tistax tiġi vvalutata taħt l-Artikolu 107(3)(b) tat-Trattat, jiġifieri jekk l-għajnuna tirrimedjax taħwid serju fl-ekonomija tal-Portugall. Sussegwentement, il-Kummissjoni, bl-użu ta’ din il-bażi legali, għandha tevalwa jekk il-miżuri proposti humiex konformi mas-suq intern.
5.2.1. Bażi ġuridika għall-kompatibbiltà tal-għajnuna
(50)
L-Artikolu 107(3)(b) tat-Trattat dwar il-Funzjonament tal-Unjoni Ewropea jagħti s-setgħa lill-Kummissjoni biex issib li għajnuna hija kompatibbli mas-suq intern jekk isservi “biex tirrimedja taħwid serju fl-ekonomija ta’ Stat Membru”.
(51)
Fir-rigward tal-ekonomija Portugiża l-preżenza ta’ taħwid serju ġiet ikkonfermata f’diversi approvazzjonijiet tal-Kummissjoni tal-miżuri li ttieħdu mill-awtoritajiet Portugiżi fil-ġlieda kontra l-kriżi finanzjarja. B’mod partikolari, fl-aħħar approvazzjoni tagħha għall-estensjoni tal-Iskema ta’ Rikapitalizzazzjoni Portugiża (9) l-Kummissjoni rrikonoxxiet li hemm theddida kontinwa ta’ taħwid serju fl-ekonomija Portugiża u li l-appoġġ tal-banek mill-Istat huwa xieraq biex dak it-taħwid jiġi rimedjat. Il-Kummissjoni tinnota li s-sistema bankarja Portugiża kienet qed tiffaċċa diffikultajiet serji fil-ħin li l-miżuri ta’ għajnuna kienu ngħataw, b’riżultat li xi wħud mill-banek Portugiżi kienu ferm ingranati, kellhom proporzjonijiet għoljin ta’ self-depożitu, u kellhom ilaħħqu ma’ proporzjon dejjem akbar ta’ self improduttiv. Barra minn hekk, il-Kummissjoni tosserva li l-Portugall jirċievi għajnuna finanzjarja mill-Istati Membri taż-Żona tal-Euro, li parti minnha hija allokata għall-appoġġ tal-banek Portugiżi (10).
(52)
Minħabba l-importanza sistemika tas-CGD - li huwa bank ewlieni fil-Portugall - u s-sinifikat tal-attivitajiet ta’ self tiegħu għall-ekonomija Portugiża, il-Kummissjoni taċċetta li n-nuqqas tiegħu li jissodisfa r-rekwiżiti kapitali msaħħa kien iġib konsegwenzi serji għall-ekonomija Portugiża.
(53)
Fid-dawl tal-qagħda attwali tal-ekonomija Portugiża u n-nuqqas mifrux tal-aċċess tal-banek għal swieq internazzjonali u finanzjament għall-operaturi, il-Kummissjoni tqis li r-rekwiżiti biex l-għajnuna mill-Istat tiġi approvata skont l-Artikolu 107(3)(b) tat-Trattat huma sodisfatti.
5.2.2. Kompatibbiltà tal-għajnuna mal-Komunikazzjoni dwar ir-Ristrutturar u l-Estensjoni
(54)
Il-miżuri kollha identifikati bħala għajnuna mill-Istat ġew ipprovduti fil-kuntest tar-ristrutturar tas-CGD. Il-Komunikazzjoni tal-Kummissjoni dwar ir-ritorn għall-vijabilità u l-valutazzjoni tal-miżuri ta’ ristrutturar fis-settur finanzjarju fil-kriżi attwali skont ir-regoli dwar l-għajnuna mill-Istat (“Komunikazzjoni dwar ir-Ristrutturar”) (11) tistabbilixxi r-regoli applikabbli għall-għoti ta’ għajnuna għar-ristrutturar ta’ istituzzjonijiet finanzjarji fil-kriżi attwali. Skont il-Komunikazzjoni dwar ir-Ristrutturar, sabiex ikun kompatibbli mas-suq intern skont l-Artikolu 107(3)(b) tat-Trattat, ir-ristrutturar ta’ istituzzjoni finanzjarja fil-kuntest tal-kriżi finanzjarja attwali għandu (i) iwassal biex tiġi restawrata l-vijabilità tal-bank, (ii), jinkludi kontribuzzjoni proprja suffiċjenti mill-benefiċjarju (qsim tal-piż) u jiġi żgurat li l-għajnuna tkun limitata għall-minimu neċessarju u (iii) ikun fih miżuri suffiċjenti li jillimitaw it-tfixkil tal-kompetizzjoni.
(55)
Minkejja r-rekwiżiti stabbiliti fil-Komunikazzjoni dwar ir-Ristrutturar, il-punt 14 tal-Komunikazzjoni tal-Kummissjoni dwar l-applikazzjoni, mill-1 ta’ Jannar 2012, tar-regoli dwar l-għajnuna mill-Istat għal miżuri ta’ appoġġ favur il-banek fil-kuntest tal-kriżi finanzjarja (“il-Komunikazzjoni ta’ Estensjoni tal-2011”) (12) jispeċifika li l-Kummissjoni “twettaq valutazzjoni proporzjonata tal-vijabbiltà fit-tul tal-banek, billi tikkunsidra bis-sħiħ l-elementi li jindikaw li l-banek jistgħu jkunu vijabbli fit-tul mingħajr ma jkunu jeħtieġu ristrutturazzjoni sinifikanti, b’mod partikolari meta n-nuqqas ta’ kapital ikun essenzjalment marbut ma’ kriżi ta’ fiduċja fid-dejn sovran, l-injezzjoni ta’ kapital pubbliku tkun limitata għall-ammont neċessarju biex jiġi kkumpensat telf li jirriżulta mill-ipprezzar ta’ bonds sovrani tal-Partijiet Kontraenti fil-Ftehim ŻEE skont il-valur fis-suq f’banek lTotalrimenti jkunu vijabbli, u l-analiżi turi li l-banek inkwistjoni ma ħadux riskju eċċessiv fl-akkwist tad-dejn sovran”.
(56)
F’dak ir-rigward il-Kummissjoni tinnota li l-ħtiġijiet kapitali tas-CGD kienu essenzjalment marbuta ma’ kriżi ta’ fiduċja dwar id-dejn sovran tal-Portugall. Għalkemm ma kinux direttament ikkawżati mill-impatt tal-immarkar ta’ bonds sovrani għas-suq, ir-raġuni sottostanti kienet komparabbli, billi l-ABE talbet lill-banek jittrasferixxu bafer kapitali relatat mal-ammont tal-bonds sovrani miżmuma fuq il-karta tal-bilanċi (l-hekk imsejjaħ “bafer sovran”) u bħala konsegwenza dan żied ir-rekwiżiti kapitali minimi tiegħu.
(57)
Mir-rekwiżit tal-bafer kapitali totali tas-CGD ta’ EUR 1 650 miljun kif stabbilit mill-ABE, li wassal għall-ħtieġa għal dak l-ammont ta’ għajnuna mill-Istat, EUR 1 073 miljun (65 %) huma dovuti għall-esponiment għad-dejn sovran Portugiż. Barra minn hekk, l-analiżi tal-Kummissjoni wriet li s-CGD ma kienx ħa riskju eċċessiv fl-akkwist tad-dejn sovran. Il-portafoll ta’ dejn sovran ġie akkwistat permezz ta’ tranżazzjonijiet carry trade (iffinanzjati permezz ta’ finanzjament ta’ sena mill-BĊE). Filwaqt li f’ċerti ċirkostanzi tranżazzjonijiet bħal dawn jistgħu jitqiesu bħala teħid ta’ riskju li huwa ogħla mill-medja, il-bonds akkwistati kienu jirrappreżentaw kollateral eliġibbli u n-notazzjonijiet rilevanti tal-klassifikazzjoni kienu ferm ogħla mill-grad ta’ investiment (AA- għall-Portugall).
(58)
Għal dawn ir-raġunijiet il-Kummissjoni twettaq valutazzjoni proporzjonata skont il-punt 14 tal-Komunikazzjoni ta’ Estensjoni tal-2011.
Restawr tal-vijabilità
(59)
Hekk kif il-Kummissjoni tistabbilixxi ruħha fil-Komunikazzjoni dwar ir-Ristrutturar tagħha l-Istat Membru kkonċernat jeħtieġ jipprovdi pjan komprensiv ta’ ristrutturar li juri kif se tiġi restawrata l-vijabilità fit-tul tal-benefiċjarju mingħajr għajnuna mill-Istat fi żmien raġonevoli u fi żmien massimu ta’ ħames snin. Il-vijabilità fit-tul tinkiseb meta bank ikun kapaċi jikkompeti fis-suq għall-kapital fuq il-merti tiegħu stess f’konformità mar-rekwiżiti regolatorji rilevanti. Biex bank ikun jista’ jagħmel dan, għandu jkun kapaċi jkopri l-ispejjeż kollha tiegħu u jipprovdi redditu xieraq fuq l-ekwità, b’kunsiderazzjoni tal-profil tar-riskju tal-bank. Ir-ritorn għall-vijabilità għandu prinċipalment jiġi minn miżuri interni u jkun ibbażat fuq pjan kredibbli ta’ ristrutturar.
(60)
Il-Portugall ippreżenta pjan ta’ ristrutturar għas-CGD, b’orizzont ta’ żmien ta’ ħames snin, sal-2017 u li juri ritorn għall-vijabilità fl-aħħar tal-perjodu ta’ ristrutturar.
(61)
Il-Punt 10 tal-Komunikazzjoni dwar ir-Ristrutturar jitlob li l-miżuri ta’ ristrutturar proposti jikkostitwixxu rimedju għan-nuqqasijiet tal-benefiċjarju. F’dak ir-rigward, il-Kummissjoni tinnota li l-pjan ta’ ristrutturar jindirizza n-nuqqasijiet ewlenin tas-CGD, jiġifieri l-profittabilità globali dgħajfa tal-operazzjonijiet bankarji domestiċi tiegħu, li jirrappreżentaw 80 % tal-attivitajiet tiegħu. Ir-riżultati dgħajfa tal-attivitajiet domestiċi tas-CGD jistgħu biss jiġu parzjalment ikkumpensati mill-prestazzjoni pożittiva tal-operazzjonijiet internazzjonali tas-CGD, għalkemm fuq medja fil-passat urew u attwalment għadhom juru Redditi fuq il-Kapital Użat (ROCE) pożittiv. Fl-2012, pereżempju, l-attivitajiet bankarji fl-Angola kisbu ROCE ta’ [50-60] %, dawk fil-Możambik ROCE ta’ [20-30] %, fl-Afrika t’Isfel ta’ [20-30] %, u fil-Makaw ta’ [20-30] %. Bi tqabbil, fl-2012 l-attivitajiet bankarji tas-CGD fil-Portugall kisbu ROCE ta’ -[10-20] %. Billi l-attivitajiet internazzjonali jikkontribwixxu pożittivament għas-sitwazzjoni ekonomika globali tal-grupp CGD, iżda jirrappreżentaw parti żgħira biss mill-attivitajiet, il-pjan ta’ ristrutturar jiffoka fuq it-titjib tal-profittabilità tal-operazzjonijiet domestiċi.
(62)
Il-Kummissjoni tinnota pożittivament li qabel ma rċieva l-għajnuna mill-Istat is-CGD kien ħa miżuri biex inaqqas il-kost lavorattiv u amministrattiv. Is-sitwazzjoni makroekonomika attwali u l-prospetti tas-suq bankarju domestiku, madankollu, kienu jeħtieġu approċċ aktar determinat, bħall-isforz ta’ ottimizzazzjoni stabbilit fil-pjan ta’ ristrutturar. It-tnaqqis immirat tal-forza tax-xogħol tal-bank, bi tnaqqis fl-għadd ta’ impjegati fil-qasam bankarju fil-Portugall minn 9 401 għal [8 500-9 000] matul il-perjodu ta’ ristrutturar, biex b’hekk jiġi proġettat tnaqqis ta’ [5-10] % tal-kost lavorattiv, huwa mezz adegwat biex jintlaħaq l-iffrankar meħtieġ, b’mod partikolari meta jitqies li anki l-baġit għall-ispejjeż amministrattivi jiġi mnaqqas b’mod sinifikanti.
(63)
L-analiżi tal-Kummissjoni tan-netwerk tal-fergħat tas-CGD inizjalment uriet li kien hemm lok għal titjib fir-rigward tal-immaniġġar tal-fergħat li bla dubju kellhom prestazzjoni dgħajfa. Madankollu, il-proċess perjodiku ta’ rivalutazzjoni tal-fergħat li issa s-CGD stabbilixxa huwa approċċ adegwat biex tiġi mmonitorjata l-prestazzjoni tan-netwerk fil-livell tal-konsumatur biex l-impronta domestika tkun tista’ tiġi aġġustata jekk ikun hemm il-ħtieġa. Fil-pjan ta’ ristrutturar is-CGD stabbixxa li jnaqqas in-netwerk tal-fergħat domestiċi b’[5-10] %, billi jagħlaq [70-80] mit-840 fergħa. Mill-perspettiva tal-Kummissjoni, it-tnaqqis immirat jaġġusta b’mod adegwat il-preżenza domestika tas-CGD għall-ħtiġijiet tas-suq, filwaqt li b’mod ġenerali jinżamm livell adegwat ta’ servizz lill-klijenti.
(64)
Barra minn hekk, il-Kummissjoni tinnota li t-titjib fl-effiċjenza operattiva tas-CGD tinkiseb ukoll billi jiżdied id-dħul mis-servizzi u l-kummissjonijiet, fuq il-bażi tal-introduzzjoni ta’ strutturi ġodda ta’ tariffi. Din iż-żieda fid-dħul mit-tariffi u l-kummissjonijiet tidher ġustifikata, meta wieħed iqis li kemm is-sehem tal-kummissjonijiet fid-dikjarazzjoni tad-dħul tas-CGD huwa pjuttost baxx meta, fuq naħa waħda jiġi mqabbel mal-medja fis-settur bankarju Portugiż u fuq in-naħa l-oħra li l-bank għandu kontroll sħiħ fuq l-istrutturi applikabbli tal-ħlasijiet.
(65)
Fir-rigward tad-diżingranaġġ tal-karta tal-bilanċi, il-Kummissjoni tinnota li l-pjan ta’ ristrutturar tas-CGD huwa bbilanċjat tajjeb u jevita sew li jkun hemm effetti negattivi fuq l-irkupru tal-ekonomija Portugiża, anki jekk il-miżuri totali relatati jammontaw għal EUR [10-20] biljun, ekwivalenti għal tnaqqis ta’ [10-20] % fuq il-karta tal-bilanċi. Jekk is-CGD bħala l-akbar bank tal-Portugall kellu sempliċiment inaqqas id-daqs tal-baġit tal-kreditu seta’ kkontribwixxa għal kriżi tal-kreditu u kien jaffettwa ħażin l-ekonomija reali. Dan l-eżitu ġie evitat permezz tal-fatt li s-sorsi ewlenin tal-isforzi ta’ diżingranaġġ tas-CGD mhumiex marbuta mal-ammont ta’ kreditu li jista’ jiġi pprovdut lill-ekonomija Portugiża. Il-kapaċità ta’ self tas-CGD mhijiex affettwata mill-bejgħ tan-negozju ta’ assigurazzjoni, il-bejgħ tal-ishma mhux strateġiċi li jifdal, il-ħlas lura tad-dejn tal-ex BPN, u t-tnaqqis tal-kreditu mhux prinċipali fi Spanja. Għalhekk l-isforzi ta’ diżingranaġġ huma mmirati sew, billi jippermettu lis-CGD li jiffoka fuq l-operazzjonijiet bankarji ewlenin fil-livell tal-konsumatur u jilliberaw fondi li jistgħu jsaħħu l-kapital ewlieni tal-bank filwaqt li jiġu evitati l-effetti negattivi potenzjali ta’ diżingranaġġ għall-ekonomija Portugiża.
(66)
Bl-istess mod il-Kummissjoni tinnota l-impenn mis-CGD fir-rigward tal-Gvern Portugiż biex jalloka EUR 30 miljun fis-sena għal fond li mbagħad min-naħa tiegħu jinvesti f’ekwità ta’ SMEs u korporazzjonijiet b’kapitalizzazzjoni medja biex jiġi żgurat finanzjament għall-ekonomija reali fil-Portugall. Investimenti bħal dawn ma jinvolvux l-akkwist ta’ ishma azzjonarji f’intrapriżi f’kompetizzjoni, u l-Kummissjoni tqis ukoll li ma jikkostitwixxux attivitajiet li jfixklu s-suq skont it-tifsira tal-punt 23 tal-Komunikazzjoni dwar ir-Ristrutturar. Ma hemm xejn f’dak l-impenn li jista’ jagħti lok għal vantaġġ addizzjonali lis-CGD, u għalhekk f’din id-deċiżjoni l-Kummissjoni ma teħtiġx tkompli tqis l-istatus ta’ dan l-impenn.
(67)
Fir-rigward tal-bejgħ tal-attivitajiet ta’ assigurazzjoni tas-CGD, hemm il-ħtieġa li Caixa Seguros jiġi ristrutturat biex titjieb il-kummerċjabbiltà tiegħu, kif stabbilit fil-pjan ta’ ristrutturar tas-CGD. Is-CGD ippropona approċċ raġonevoli biex il-bejgħ ta’ Caixa Seguros isir matul il-perjodu ta’ ristrutturar.
(68)
Il-bidla fl-operazzjonijiet bankarji tas-CGD fi Spanja tikkostitwixxi element sinifikanti fil-pjan tas-CGD biex tinkiseb profittabilità globali pożittiva fi żmien qasir. B’mod partikolari minħabba li għal xi żmien l-operazzjonijiet fi Spanja diġà ma kinux qed jagħmlu profitt u kienu qed jikkontribwixxu b’mod negattiv qabel il-bidu ta-kriżi finanzjarja, hemm il-ħtieġa ta’ approċċ deċiżiv biex tiġi indirizzata dik il-problema.
(69)
Fil-pjan ta’ ristrutturar, is-CGD stabbilixxa l-għażla preferuta tiegħu li jtemm l-attivitajiet għall-operaturi fi Spanja u li jirristruttura u jkompli bl-attivitajiet fil-livell tal-konsumatur fuq skala iżgħar kif ukoll alternattivi, jiġifieri l-għeluq sħiħ tal-operazzjoni, jiddivestihom permezz ta’ bejgħ jew permezz ta’ skambju ta’ assi, iqegħdhom fi tnaqqis progressiv, jew ifittex sieħeb bi sħab għan-negozju. Madankollu, dawn l-alternattivi kollha kellhom l-effetti negattivi speċifiċi tagħhom u kienu mistennija jwasslu għal telf kapitali ta’ kobor sinifikanti. Għalhekk is-CGD wasal għall-konklużjoni li minn perspettiva ekonomika l-aqwa għażla kienet ir-ristrutturar tal-operazzjonijiet Spanjoli.
(70)
Il-Kummissjoni tikkalkula li fil-kuntest makroekonomiku attwali r-ristrutturar tal-operazzjonijiet Spanjol ikun ħidma diffiċli iżda fl-istess waqt tirrikonoxxi li l-approċċTotalernattivi jistgħu jiswew iżjed. Il-Kummissjoni tinnota pożittivament li l-attivitajiet għall-operaturi twaqqfu u li f’kull każ il-BCG inaqqas il-kobor ta’ portafoll imdaqqas ta’ assi mhux prinċipali tal-operazzjonijiet Spanjoli tiegħu, inaqqas b’mod sinifikanti l-impronta tiegħu fi Spanja b’madwar [50-60] % u qed jesplora possibiltajiet biex jiffranka l-ispejjeż billi juża servizzi disponibbli fil-grupp.
(71)
Mill-perspettiva tal-Kummissjoni, madankollu, huwa neċessarju li jiġi rinforzat l-għan li jinkiseb tibdil tal-operazzjonijiet fi Spanja mill-aktar fis possibbli. Għal din ir-raġuni l-Kummissjoni tqis li kien essenzjali li l-Portugall intrabat li sal-[…] il-BCG jew jilħaq l-indikaturi prinċipali tal-prestazzjoni definiti fit-Taqsima 4.2.7.3.1.5 tal-impenji stabbiliti fl-Anness fir-rigward tal-limiti rilevanti għall-ispejjeż lavorattivi u amministrattivi, il-proporzjon tal-kost-dħul, finanzjament, depożiti, kreditu ġdid, marġini netti, u self improduttiv, jew - jekk ma jilħaqhomx -iwaqqaf in-negozju ġdid fi Spanja u jnaqqas l-attivitajiet Spanjoli kollha. Fid-dawl ta’ din il-garanzija u n-nuqqas ta’ alternattivi fuq perijodu qasir, il-Kummissjoni taċċetta l-pjan biex jinkiseb tibdil tal-attivitajiet bankarji fil-livell tal-konsumatur fi Spanja bħala element tal-pjan ta’ ristrutturar tas-CGD.
(72)
Barra minn hekk, il-Kummissjoni tqis li l-pjan ta’ ristrutturar tas-CGD huwa kredibbli anki jekk is-sitwazzjoni ekonomika attwali diffiċli tal-Portugall kellha ddum aktar dan ġie preżunt fil-każ bażi. Is-CGD jipproġetta li matul il-perjodu ta’ ristrutturar il-kreditu f’riskju jkompli jiżdied minn livell diġà għoli ta’ 12 % għal [10-20] % sal-aħħar tal-2017. Barra minn hekk, il-bank jipproġetta li jżid il-proviżjon ta’ kreditu f’riskju għal [50-60] %. Dan il-proporzjon tal-kopertura jista’ jitqies konformi ma’ dak ta’ banek Portugiżi oħrajn li ma rċevewx kapital mill-Istat, pereżempju dawk tal-Banco Espirito Santo jew il-Banco Santander Totta. Il-proporzjon tal-kopertura tas-CGD għandu jiġi vvalutat fid-dawl tal-fatt li tradizzjonalment il-bank għandu pożizzjoni qawwija bħala fornitur ta’ ipoteki fil-Portugall u għalhekk għandu sehem kbir ta’ ipoteki fil-portafoll ta’ self tiegħu bi proporzjon medju ta’ self-valur ta’ madwar [70-80] %. Jekk wieħed kellu jqis dawk il-fatturi, il-kopertura tal-kreditu f’riskju ta’ [50-60] % tidher li hija adegwata biex tkopri t-telf fuq self tas-CGD fil-futur matul il-perjodu ta’ ristrutturar.
(73)
Fl-aħħar nett il-Kummissjoni tinnota li l-miżuri kollha stabbiliti fil-pjan ta’ ristrutturar huma mmirati biex tiġi restawrata l-vijabilità tas-CGD u biex iwasslu għal livell sodisfaċenti ta’ profittabilità, kif indikat mir-Redditu Azzjonarju (“ROE”) ta’ [5-10] % għall-attivitajiet bankarji tas-CGD fil-Portugall li huwa mmirat għall-31 ta’ Diċembru 2017, kif ukoll ir-ROE ta’ [5-10] % għar-riżultati konsolidati tal-attivitajiet kollha tal-grupp CGD mill-31 ta’ Diċembru 2017.
Għajnuna limitata għall-minimu, kontribuzzjoni proprja u l-qsim tal-piżijiet
(74)
Il-Komunikazzjoni dwar ir-Ristrutturar tindika li hemm il-ħtieġa ta’ kontribuzzjoni xierqa mill-benefiċjarju sabiex l-għajnuna tiġi limitata għall-minimu u biex jiġu indirizzati t-tfixkil tal-kompetizzjoni u l-periklu morali. Għal dak il-għan, tipprovdi li (i) kemm l-ispejjeż tar-ristrutturar u l-ammont tal-għajnuna għandhom ikunu limitati u (ii) hemm il-ħtieġa ta’ kontribuzzjoni sinifikanti proprja.
(75)
Il-pjan ta’ ristrutturar tas-CGD ma fih ebda elementi li jissuġġerixxu li l-għajnuna teċċedi l-mezzi meħtieġa biex terġa’ tiġi restawrata l-vijabilità fit-tul. Kif deskritt fil-premessa (13), id-defiċit kapitali li kien jeħtieġ jiġi kopert ġie determinat fuq il-bażi tal-MtQ kif miftiehem bejn il-Gvern Portugiż, minn naħa waħda, u min-naħa l-oħra l-FMI, il-BĊE u l-Kummissjoni.
(76)
Skont il-punt 34 tal-Komunikazzjoni dwar ir-Ristrutturar, rimunerazzjoni adegwata ta’ kull intervent mill-Istat hija waħda mill-aktar limitazzjonijiet xierqa tat-tfixkil tal-kompetizzjoni. Il-Kummissjoni tinnota li f’dak il-kuntest il-kapital ipprovdut fil-forma ta’ CoCos ġie rimunerat b’mod adegwat, f’konformità mal-linji gwida tal-Kummissjoni u l-BĊE (13). Ir-rimunerazzjoni tal-CoCos tibda f’8,5 % għall-ewwel sena u maż-żmien tiżdied bi step-ups, li twassal għal rata medja ta’ rimunerazzjoni annwali ta’ 9,2 % matul il-perjodu ta’ investiment. Il-mekkaniżmu step-up jinkoraġġixxi lis-CGD biex joħroġ mill-intervent tal-Istat.
(77)
Il-Kummissjoni tinnota li skont il-pjan ta’ ristrutturar u l-impenji relatati s-CGD juża l-kapital eċċessiv tiegħu biex iħallas lura l-CoCos kollha (ara t-Taqsima 5 tal-Impenji).
(78)
Fl-2014 is-CGD juża [50-60] % tal-kapital eċċessiv tiegħu u fl-2015 u fis-snin segwenti juża [90-100] % tal-kapital eċċessiv biex iħallas lura d-EUR 900 miljun ta’ CoCos. Il-mekkaniżmu ta’ ħlas lura jillimita l-bafer kapitali li s-CGD jista’ jżomm fuq il-karta tal-bilanċi tiegħu u b’hekk jiġi żgurat li matul il-perjodu ta’ ristrutturar l-għajnuna tibqa’ limitata għall-minimu neċessarju.
(79)
Barra minn hekk, huwa importanti li wieħed jinnota li l-bejgħ tal-fergħa ta’ assigurazzjoni tillibera l-kapital regolatorju u għalhekk jagħmilha aktar probabbli li s-CGD ikollu kapital eċċessiv li jista’ jintuża għall-ħlas lura tal-CoCos, u b’hekk jikkontribwixxi wkoll għall-ispejjeż tar-ristrutturar mill-mezzi tiegħu stess.
(80)
Madankollu, il-Kummissjoni tinnota li s-CGD ma kkonformax mal-projbizzjoni fuq id-dividendi iżda ħallas dividendi fl-ammont ta’ EUR 405 415, bi ksur tal-impenn li ngħata mill-Portugall fil-kuntest tad-Deċiżjoni ta’ Salvataġġ.
(81)
L-għan tal-projbizzjonijiet fuq id-dividendi u l-kupuni huwa biex jiġi evitat il-ħruġ ta’ fondi, biex b’hekk jiġi żgurat li l-għajnuna tista’ titħallas lura u b’hekk li l-għajnuna mill-Istat tiġi limitata għall-minimu neċessarju. Għal dak il-għan, kemm jista’ jkun, l-azzjonisti tal-bank kif ukoll id-detenturi ta’ kapital ibridu u dejn subordinat għandhom jiġu esklużi mill-benefiċċju potenzjali tal-għajnuna mill-Istat.
(82)
Billi s-CGD kien f’pożizzjoni li jħallas id-dividendi, intwera li l-ammont tal-għajnuna ma kienx limitat għall-minimu neċessarju. L-informazzjoni li s-CGD ipprovda fil-kors tal-proċedura tal-investigazzjoni dwar l-użu ħażin ma biddlitx il-valutazzjoni tal-Kummissjoni fid-Deċiżjoni ta’ Ftuħ li l-pagamenti kkwalifikaw bħala ħlasijiet ta’ dividendi li kienu jaqgħu fil-projbizzjoni fuq id-dividendi tad-Deċiżjoni ta’ Salvataġġ jew wrew obbligu legali biex isir il-ħlas li f’dak il-każ kien jippermetti l-ħlas ta’ dividendi skont id-Deċiżjoni ta’ Salvataġġ.
(83)
Il-Kummissjoni tikkonkludi li l-miżuri ta’ għajnuna fl-ammont ta’ EUR 1 650 miljun kienu limitati għall-minimu neċessarju, bl-eċċezzjoni ta’ ammont ta’ EUR 405 415 li ntuża għall-ħlas ta’ dividendi. F’dak ir-rigward il-Kummissjoni tinnota b’mod partikolari l-impenn mis-CGD li jħallas lura lill-Portugall ammont ekwivalenti għall-ħlas tad-dividendi u għalhekk l-ammont li bih l-għajnuna li ngħatat qabżet il-minimu neċessarju. Minħabba dak l-impenn, l-għajnuna hija meqjusa li kienet limitata għall-minimu neċessarju.
(84)
Barra minn hekk, il-Kummissjoni tinnota li l-Portugall ta l-impenn tiegħu għal projbizzjoni fuq il-ħlasijiet ta’ dividendi, kupuni u imgħax (ara t-Taqsima 6.7 tal-Impenji).
(85)
Barra minn hekk, il-punt 24 tal-Komunikazzjoni dwar ir-Ristrutturar jistipula li rimunerazzjoni adegwata tal-kapital mill-Istat hija wkoll mezz biex jinkiseb il-qsim tal-piżijiet. Kif stabbilit fil-premessa (76), il-Kummissjoni tqis li l-kapital ipprovdut fil-forma ta’ CoCos ġie rimunerat b’mod adegwat.
(86)
Fl-aħħar nett, il-Kummissjoni tinnota li s-CGD diġà wettaq u jkompli jimplimenta miżuri li jnaqqsu l-ispejjeż b’mod partikulari billi naqqas il-forza tax-xogħol u n-netwerk ta’ fergħat tiegħu fil-Portugall, u b’hekk jikkontribwixxi għall-ispejjeż ta’ ristrutturar permezz ta’ miżuri interni.
(87)
Għal dawn ir-raġunijiet, il-Kummissjoni tikkonkludi li l-pjan ta’ ristrutturar jiżgura li l-għajnuna hija limitata għall-minimu neċessarju u jipprovdi għal kontribuzzjoni proprja xierqa u qsim tal-piżijiet.
Restrizzjoni tat-tfixkil tal-kompetizzjoni
(88)
Fl-aħħar nett, it-Taqsima 4 tal-Komunikazzjoni dwar ir-Ristrutturar titlob li l-pjan ta’ ristrutturar ikun fih miżuri li jillimitaw it-tfixkil tal-kompetizzjoni. Dawn il-miżuri għandhom jiġu mfassla sabiex jindirizzaw it-tfixkil fis-swieq fejn il-bank benefiċjarju jopera wara r-ristrutturar. In-natura u l-forma ta’ tali miżuri tiddependi fuq żewġ kriterji: l-ewwel, l-ammont tal-għajnuna u l-kundizzjonijiet u ċ-ċirkustanzi li fihom ingħatat u, it-tieni, il-karatteristiċi tas-swieq li fuqhom jopera l-benefiċjarju. Barra minn hekk, il-Kummissjoni għandha tqis id-daqs tal-kontribuzzjoni proprja tal-benefiċjarju u l-qsim tal-piżijiet matul il-perjodu ta’ ristrutturar.
(89)
Il-Kummissjoni tfakkar li s-CGD irċieva għajnuna mill-Istat fil-forma ta’ injezzjonijiet ta’ kapital u CoCos fl-ammont ta’ EUR 1 650 miljun. L-ammont tal-għajnuna huwa ekwivalenti għal 2,3 % tal-Assi Peżati għar-Riskju (RWA) (14) tas-CGD li huwa relattivament baxx. Billi l-CoCos huma rimunerati b’mod adegwat, hemm biss il-ħtieġa ta’ miżuri moderati biex jiġi limitat t-tfixkil potenzjali tal-kompetizzjoni.
(90)
It-tnaqqis proporzjonat fin-numru tal-impjegati tas-CGD f’termini tad-daqs tal-karta tal-bilanċi, l-impronta ġeografika u l-persunal jikkontribwixxi biex jiġi limitat it-tfixkil tal-kompetizzjoni. Filwaqt li ċ-ċessjoni ta’ Caixa Seguros u t-tnaqqis fin-numru tal-impjegati u r-ristrutturar tal-operazzjoni Spanjola jikkontribwixxu għal restawr tal-vijabilità tal-bank, it-tnaqqis li jifdal fuq il-karta tal-bilanċi huwa meqjus xieraq meta mqabbel mat-tfixkil tal-kompetizzjoni li ġej mill-għajnuna.
(91)
Minbarra dawk il-miżuri strutturali, il-Portugall impenja ruħu wkoll li jagħmel diversi restrizzjonijiet fuq l-aġir. Il-Kummissjoni tinnota dawk l-impenji dwar l-aġir stabbiliti fit-Taqsima 6 tal-Impenji, bħall-projbizzjoni ta’ reklamar tal-għajnuna mill-Istat u projbizzjoni fuq prattiċi kummerċjali aggressivi, li jwaqqfu lis-CGD milli juża l-għajnuna għal aġir anti-kompetittiv fis-suq. B’mod partikolari tilqa’ l-projbizzjoni fuq l-akkwisti, li tiżgura li l-għajnuna mill-Istat ma tintużax biex jinkiseb il-kontroll tal-kompetituri, iżda li minflok isservi l-għan maħsub tagħha, jiġifieri li terġa’ tiġi restawrata l-vijabilità tas-CGD.
(92)
Fil-qosor, il-Kummissjoni tqis li hemm biżżejjed salvagwardji biex jiġi limitat it-tfixkil potenzjali tal-kompetizzjoni, b’mod partikolari fid-dawl tal-applikazzjoni tal-punt 14 tal-Komunikazzjoni ta’ Estensjoni tal-2011 bħala konsegwenza tal-avvenimenti li wasslu għall-ħtieġa għall-għajnuna mill-Istat, speċjalment il-bafer sovran tal-ABE.
5.3. Monitoraġġ
(93)
Skont it-Taqsima 5 tal-Komunikazzjoni dwar ir-Ristrutturar, hemm il-ħtieġa ta’ rapporti regolari biex jippermettu lill-Kummissjoni li tivverifika li l-pjan ta’ ristrutturar qiegħed jiġi implimentat kif suppost.
(94)
Barra minn hekk, l-implimentazzjoni korretta tal-Pjan ta’ Ristrutturar u l-implimentazzjoni sħiħa u korretta tal-impenji kollha li jinsabu fl-Impenji jiġu mmonitorjati kontinwament minn Fiduċjarju tal-Monitoraġġ li jkun suffiċjentement indipendenti u kwalifikat.
KONKLUŻJONI
Fid-dawl tal-impenji li ttieħdu mill-Portugall ġie konkluż li l-għajnuna għar-ristrutturar hija limitata għall-minimu neċessarju, li t-tfixkil tal-kompetizzjoni ġie indirizzat b’mod suffiċjenti u li l-pjan ta’ ristrutturar ippreżentat huwa xierqa biex tiġi restawrata l-vijabilità fit-tul tas-CGD. L-għajnuna għar-ristrutturar għandha tinstab li hija kompatibbli mas-suq intern skont l-Artikolu 107(3)(b) tat-Trattat,
ADOTTAT DIN ID-DEĊIŻJONI:
Artikolu 1
L-għajnuna mill-Istat li tikkonsisti mis-sottoskrizzjoni mill-Portugall ta’ ishma ordinarji ġodda fl-ammont ta’ EUR 750 miljun mis-CGD u s-sottoskrizzjoni mill-Portugall ta’ strumenti konvertibbli maħruġa mis-CGD f’ammont ta’ EUR 900 miljun hija kompatibbli mas-suq intern, fid-dawl tal-impenji stabbiliti fl-Anness.
Artikolu 2
Il-Portugall għandu jiżgura li l-pjan ta’ ristrutturar ippreżentat fil-15 ta’ Ottubru 2012 u kkumplimentat bis-sottomissjoni tad-19 ta’ Lulju 2013 jiġi implimentat bis-sħiħ, inklużi l-impenji stabbiliti fl-Anness u skont l-iskeda stabbilita f’dak l-Anness.
Artikolu 3
Fi żmien xahrejn min-notifika ta’ din id-Deċiżjoni l-Portugall għandu jinforma lill-Kummissjoni dwar il-miżuri li ttieħdu biex ikun konformi magħha.
Artikolu 4
Din id-Deċiżjoni hija indirizzata lir-Repubblika Portugiża.
Magħmula fi Brussell, it-23 ta’ Lulju 2013.

Labels: 2
18
19
4